google/wiki40b huggingface dataset:
Shit City

Shit City er et norsk country/rock-band fra Lillehammer.
Bandet ble startet av vokalist og låtskriver Gorm Møller, gitarist Jan Erik Kraabøl og bassist Lars Erik Larsen. I løpet av 2005–2006 utviklet bandet seg fra å være en trio til en oktett og i mai 2007 ga bandet ut debutalbumet God Bless Our Home på Voices of Wonder. For albumet ble bandet nominert til Spellemannprisen 2007 i klassen country. Pianist Ingrid Olava Brænd Eriksen forlot bandet i oktober 2007 for å konsentrere seg om sin egen solokarriere. I løpet av 2008 ble Bjørn Leine på munnspill et fast medlem av bandet. I 2009 ga Shit City ut det selvtitulerte albumet Shit City, også denne gangen på Voices of Wonder.
VIS, Nordic Journal for Artistic Research

VIS – Nordic Journal for Artistic Research er et nordisk digitalt tidsskrift om kunstnerisk utviklingsarbeid i Norden.

Bakgrunn

Tidsskriftet VIS er et samarbeid mellom Stockholms konstnärliga högskola (SKH) og Program for kunstnerisk utviklingsarbeid (PKU). Formålet med tidsskriftet er å fungere som en grunnleggende kunnskapskilde for alle som vil ta del i og fordype seg i kunstnerisk utviklingsarbeid i Norden. VIS kommer ut to ganger pr år og hvert nummer inneholder mellom 5 og 9 fagfellevurderte eksposisjoner. Eksposisjonene skapes i databasen Research Catalogue som eies av Society for Artistic Research (SAR).
Tertnes Brass

Tertnes Brass (TB) er et brassband fra Åsane i Bergen. Korpset ble opprinnelig stiftet under navnet Tertnes Ungdomskorps i 1964. TB spiller konserter, tar spilleoppdrag og deltar i konkurranser i inn- og utland.
Tertnes Brass deltar fast i norgesmesterskapet for brassband, har deltatt i europamesterskapet for brassband og Scottish Open. Korpset vant 1. divisjon i norgesmesterskapet i 2017 og deltar i elitedivisjonen fra og med 2018.
Tertnes Brass mottar støtte fra Bergen kommune, og er medlem av Norges Musikkorps Forbund (NMF)
MS «Granvin»

Lokalrutefart i Hardanger

«Granvin» ble levert fra AS Mjellem og Karlsen i Bergen til Hardanger Sunnhordlandske Dampskipselskap (HSD) i oktober 1931. Den var byggenummer 63 ved verftet. «Granvin» ble brukt til lokalrutefart i Hardanger og fraktet både passasjerer, gods og biler. Om sommeren 1931 til 1934 gikk den også turistruten mellom Norheimsund–Eidfjord–Ulvik. I 1935 ble turistruten overtatt av MS «Eidfjord».
Den 21. februar 1933 gikk Granvin kom ut av kurs og gikk på grunn på Tjuvahomen nord for Øystese. Den ble liggende delvis under vann men ble berget av Hercules. Granvin var da på vei fra Hardanger til Bergen og det var kraftig snøvær da grunnstøtingen skjedde.
Natt til 25. april 1940 fraktet «Granvin» og «Eidfjord» norske soldater fra Kinsarvik til Granvin, da fem tyske motortorpedobåter angrep de de norske styrkene i Ulvik. «Eidfjord» ble tatt som tysk krigsbytte, mens «Granvin» rakk å komme seg ut før selve angrepet. Under krigen fortsatte den i rutefart.
I 1968 ble Granvin solgt til Olav Linga på Folkedal i Granvin og leid tilbake til HSD for fortsatt bruk i lokalruten mellom Granvin og Ulvik. Den ble noe bygget om, blant annet ble salongen forann fjernet til fordel for et større lasterom og masten ble flyttet forover. Granvin fikk ny motor, 3syl 2tev Wichmann 3ACA 300bhk.
På grunn av veiutbygging og åpningen av Vallaviktunnelen ble ruten mellom Granvin og Ulvik lagt ned. «Granvin» gikk siste turen rundt Oksenhalvøya 30. april 1987.

Veteranskip

I mars 1988 kjøpte Veteranskipslaget Fjordabåten «Granvin» med tanke på bevaring som veteranbåt. Kjøpesummen var 800.000 kroner. Vinteren 1988/89 ble «Granvin» delvis restaurert, masten ble flyttet tilbake, og den skorsteinen ble tilbakeført lik den originale. Salongen og lugarene forann i skipet ble også tilbakeført. Etter ombyggingen fikk «Granvin» passasjersertifikat på 100 passasjerer. Siden har «Granvin» gått i oppdrag som veteranbåt i Hordaland og deltatt på kulturarrangement og stevner langs Vestlandskysten, i Oslo, Gøteborg og i København.
I 1995 fikk «Granvin» status som verneverdig fartøy av Riksantikvaren, og den 27. oktober 2011 ble «Granvin» fredet av Riksantikvaren.
Den 28. juni 2005 grunnstøtte «Granvin» i Raunefjorden, ikke langt fra Sletten kai. Båten var på vei fra Stord til Bergen med mannskap på fire og ingen passasjerer. Ingen ble skadd, og «Granvin» fikk et mindre opphold på verft for å utbedre skadene. Den 25. august 2015 gikk «Granvin» på grunn i Nordhordland. En passasjer fikk mindre skader.
I 2016 vil «Granvin» gå gjennom et større vedlikeholdsarbeid som er planlagt å være ferdig til 2017-sesongen.
Werner von Siemens

Liv og virke

Siemens hadde ikke råd til et teknisk studium, da han etter sine foreldres tidlige død måtte forsørge sine yngre søsken. Han ble artillerioffiser, men var også virksom som oppfinner. Han oppfant en ny og forbedret telegraf og grunnla i 1847 sammen med Johann Georg Halske firmaet Telegraphenanstalt von Siemens & Halske AG i Berlin. Dette ble senere giganten Siemens AG. Mellom 1852 og 1855 bygget de det russiske telegrafnettet.
I 1870 fulgte byggingen av den indoeuropeiske telegraflinjen mellom London og Calcutta, med en lengde på over 11 000 km. I 1875 fikk Siemens ansvaret for byggingen av den første transatlantiske kabelen. For leggingen av kabelen konstruerte han et eget spesialskip, Faraday. I 1866 oppfant han det dynamoelektriske prinsipp (dynamo). Andre oppfinnelser omfattet den første elektriske jernbanen og den første elektriske gatebelysningen (i Berlin), den første elektriske elevator og den første elektriske sporvogn (i Lichterfelde).
I 1888 ble Werner Siemens adlet av keiser Friedrich III.
Siemens har gitt navn til en SI-enhet.
Den 17. februar 1887 kjøpte Werner von Siemens det 600 hektar store godset Biesdorf inkludert slott, som han overførte til sin sønn Wilhelm i 1889. Slottsparken ble av sønnen utvidet til 14 hektar mellom 1891 og 1898 og ytterligere av hagearkitekten Albert Brodersen som landskapspark.
Werner von Siemens er gravlagt på Südwestkirchhof Stahnsdorf.
Eremon

Utbredelse

Slekten er vidt utbredt i Afrika, mot øst til Kenya, sør til Zimbabwe og vest til Elfenbeinskysten.
Side2

Side2 er et nettmagasin for kjendis- og livsstilsstoff. Publikasjonen er en del av Mediehuset Nettavisen. Nettmagasinet ble lansert 4. januar 2005. Redaktør er Gaute Tyssebotn (2012).
Chenggu

Chenggu (kinesisk: 城固县; pinyin: Chénggù Xiàn) er et fylke i provinsen Shaanxi i Folkerepublikken Kina. Det ligger i byprefekturet Hanzhong.
Folkemengden var på 497 871 innbyggere i 1999.

Kulturminner

Zhang Qians grav (Zhang Qian mu, 张骞墓) og Wumenyan-vollen (Wumenyan 五门堰) ble i 2006 oppført på Folkerepublikken Kinas liste over verneverdige kulturminner.

Samferdsel

Kinas riksvei 108 løper gjennom området. Riksveien begynner i Beijing og fører via Taiyuan, Xi'an og Chengdu sør til Kunming i den sørvestlige provinsen Yunnan.
Kinas riksvei 316 løper gjennom området. Den fører fra Fuzhou i Fujian via Nanchang i Jiangxi og Wuhan i Hubei til Lanzhou i Gansu.
Lassemobrua

Lassemobrua er en 121 meter lang fagverksbru på fylkesvei 764 i Grong kommune i Trøndelag. Broen ble åpnet i 1961 og går over elva Namsen.
Drakes ligning

Drakes ligning ble fremsatt i 1961 av den amerikanske astronomen og kosmologen Frank D. Drake. Ligningen beregner ut fra en rekke nøkkelfaktorer, hvor mange observerbare sivilisasjoner det finnes i en galakse.
Viedma

Viedma er provinshovedstad i Provincia de Río Negro i Argentina. Byen ligger ved bredden av elva Río Negro og har om lag 47 000 innbyggere (2001). Sammen med Carmen de Patagones er Viedma den eldste bosetningen i Patagonia. Byen ble grunnlagt av Francisco de Viedma y Narváez under navnet Nuestra Señora del Carmen den 22. april 1779. I 1879 fikk byen navnet Viedma.
Avskjedssang

«Avskjedssang» eller «Gammel vise fra Solør», som også denne visen blir kalt, er en emigrantvise, som skal være skrevet av en mann fra Solør som reiste til Amerika i 1897.
Kateter (verktøy)

Oppfinner

David S Sheridan fant opp det moderne engangskateteret rundt 1940. I løpet av livet etablerte og solgte han fire firma som drev med kateter, og fikk i 1988 tilnavnet «Kateterkongen» av Forbes Magazine. 
Han har i tillegg blitt kreditert som oppfinneren av den moderne trachealtuben til intubasjon, som er hyppig brukt under kirurgi. 
Tidligere ble røde tuber av gummi brukt, sterilisert og brukt på ny. Dette førte til spredning av sykdommer og økte risikoen for infeksjoner. På denne måten har oppfinnelsen reddet tusenvis av liv.
Sheridan innehadde mer enn 50 patenter på medisinske instrumenter. Han døde 95 år gammel den 29. april 2004 i Argyle, New York.
Sandvika Veveri

Sandvika Veveri var et tekstil-veveri og -trykkeri i Bærum stiftet i 1936. På nittitallet ble Sandvika Veveri sammenslått med Seiersborg Tekstil og deler av produksjonen ble flyttet til Fredrikstad.
Lebedyn

Lebedyn er småby i Sumy oblast i det nordøstlige Ukraina. I Sovjet-tiden var byen spesielt kjent for sin militær-industri som ga jobb til cirka 50.000 mennesker. I den forbindelse ble det bygget en lokal flystripe for militære formål. I dag har flystripen forfalt og blir ikke brukt. Etter Sovjet har byen gradvis mistet innbyggere og har i dag rundt 29 000 innbyggere. 
Det går buss og tog til Sumy og buss til Kyiv, Dnipro og Kharkiv..
Uluru

Uluru, også kjent som Ayers Rock eller bare The Rock, er en fjellformasjon som ligger i Nordterritoriet, i det sentrale Australia. Den ligger innenfor Uluṟu-Kata Tjuṯa nasjonalpark. Den er verdens nest største monolitt etter Mount Augustus, som også ligger i Australia. Uluru er ca  1 m lang og 1 m bred med en omkrets på 9,4 km. 
Uluru er ca. 600 mill. år gammel og er et særegent geologisk fenomen, dannet av konglomerat som skifter farge etter solens stilling. 
Fjellet regnes som et hellig sted for aboriginerne.

Navn

De lokale aboriginene (pitjantjatjara) kaller fjellet for Uluru. Ordet har ingen bestemt mening i deres språk.
19. juli 1873 navngav landmåleren William Gosse fjellet Ayers Rock etter daværende kolonisekretær for Sør-Australia, Henry Ayers. Siden da har begge navnene vært i bruk, selv om Ayers Rock navnet har vært mest kjent inntil nylig.
I 1993 vedtok man å kalle fjellet for «Ayers Rock/Uluru». I 2002 ble det offisielle navnet snudd til «Uluru/Ayers Rock» etter forespørsel fra turistnæringen i Alice Springs.
Shin-Isogo kraftverk

Shin-Isogo kraftverk er et varmekraftverk i Japan, og ligger i Kanagawa-distriktet om lag 40 km sør for Tokyo. Installert produksjonseffekt er 600 MW, fordelt på 1 blokk. Operatør er J-Power Co.
Anlegget ble utbygd omkring årene 2000–2002. Brenselkilden er kull med en prosesseffektivitet på 43%. Teknologien er levert av Fuji og Siemens.
Blues News

Blues News er et finsk magasin dedikert til blues musikk som utgis av Finnish Blues Society. Det kommer ut annen hver måned. Det ble grunnlagt i 1968 og er et av de eldste blues-magasin i verden.
Eustromula

Utseende

Middelsstore, avlange, ensfarget brunlige trebukker. Antennene er betydelig kortere enn kroppen. Pronotum er rundet og litt lengre enn bredt. Dekkvingene er jevnbrede. Beina er middels lange og slanke.

Levevis

Larvene lever i død ved, mest av løvtrær.

Utbredelse

Slekten er utbredt i Mexico og det sørvestlige USA.
Riksvei 6

Riksvei 6 (Rv6) var opprinnelig hovedveien fra Vinterbro der den løp ut fra Riksvei 1 og fulgte ruten Ås–Ski–Hobøl–Spydeberg–Askim–Eidsberg–Marker til Svenskegrensen etter Ørje og videre inn til Sverige. Fra 12.6.65 ble Riksvei 6 en del av E18 (slått sammen med Riksvei 40 fra Kristiansand til Oslo).
Senere ble riksvei 6  strekningen Stjørdalshalsen–Kirkenes.
Systemet med europaveier ble innført i Norge i 1965. Riksvei 1 Svinesund i Østfold–Oslo og riksvei 50 Oslo–Stjørdalshalsen fikk veinummer E6 1. juni 1965. Resten av riksvei 50 fikk veinummer riksvei 6. Strekninga Stjørdalshalsen–Vollan (Nordkjosbotn) i Troms fikk veinummer E6 den 1. juli 1969. Den siste delen av riksvei 6, Nordkjosbotn–Kirkenes, ble E6 den 15. desember 1983.
Riksvei 6 gikk over Ifjordfjellet som ofte var stengt på vinteren. Det var mulighet å kjøre til Kirkenes via Finland via Karasjok–Kaamanen–Utsjoki–Tana Bru. Omtrent 1980 ble veien Karasjok–Utsjoki bygget, og den var mer vintersikker, og E6 ble trukket denne veien i 1983.
Bødalen stavkirke

Bødalen stavkirke var en stavkirke i Bødalen i Vestre Gausdal. Den skal ha vært oppført på 1100-tallet, uten at nøyaktig år er kjent. Kirken skal ha stått ved gården Bø øvre (eller Øvre Bø). Fra tidlig av ble sogn og kirke kalt Jadradal («Bjár kirkja i Jöđrudali» eller Jødrudals kirke), et navn som skal ha blitt brukt så sent som i 1575. Bødalsnavnet dukker opp første gang i 1449 som navn på kirkestedet og ser ut til å ha fortrengt det gamle sognenavnet etter hvert.
Stavkirken ble i 1665 avløst av en laftet kirke. Vestre Gausdal kirke (også kjent som Nykirken) ble oppført ved Forset og innviet i 1784, og den laftede Bødalskirken fra 1665 ble trolig nedlagt i årene omkring dette. Det later imidlertid til at den ikke ble revet umiddelbart. Ifølge lokale tradisjoner skal den har vært i bruk blant annet som forsamlingslokale en hundre års tid etterpå. Det er ingen synlige spor etter kirken i dag og det nøyaktige kirkestedet i middelalderen er ikke kjent.

Gjenstander fra stavkirken

Det er bevart to planker fra en portal som antas å stamme fra denne stavkirken. De skal være å finne i Nordiska museet i Stockholm.
På midten av 1300-tallet skal presten i kirken ha byttet ut det gamle romanske krusifikset (fra før 1200-tallet) med et gotisk. Det gotiske krusifikset skal være skåret på Hamar. Det er 134 cm høyt og ble kjøpt av Nordiska museet i 1881 og overført til Oldsamsamlingen i 1971.
En Madonna-figur med barn fra Balke-skolen (ca. 1300) er nå i Vestre Gausdal kirke. Det samme er en biskopfigur fra Balke-skolen (ca. 1350).
Hope (British Columbia)

Hope er en kommune i Britisk Columbia i Canada. Den ligger ved sammenfallet av elvene Fraser og Coquihalla, ved enden både av Fraser Valley og Fraser Canyon. Tettstedet er 154 kilometer øst for Vancouver og har 6.185 innbyggere.
Eksplosjonen i Tirana 15. mars 2008

Bakgrunn

Albanske myndigheter har satt i gang en prosess med å destruere gammel ammunisjon, i forbindelse med sin NATO-søknad. Reuters meldte om at så mye som 3000 tonn med våpen og ammunisjon skal ha vært lagret på stedet.Lag med amerikanske rådgivere var tilstede for å hjelpe albanerne med destrueringen. Den albanske statsministeren, Sali Berisha, fortalte etter ekplsjonen at landet sliter med enorme mengder med ammunisjon.

Eksplosjonen

Eksplosjonen skjedde like ved Mother Teresa Tirana International Airport, i landsbyen Gerdec cirka seks mil nord for Tirana. 
Eksplosjonene ble angivelig utløst da albanske og amerikanske eksperter skal ha flyttet flere bomber, patroner og granater som var fra andre verdenskrig. Terrorisme ble ikke vurdert som årsak til hendelsen. Eksplosjonene etterlot seg enorme kratre i området, noen av disse var 20 meter dype og minst 50 meter i diameter, og varte i hele 18 timer.
Den første eksplosjonen var så kraftig at den kunne merkes og høres til nabolandet Makedonia, hele 150 kilometer unna. Mange trodde eksplosjonen faktisk skjedde i Makedonia og varslet albansk politi. Vindusruter i en rekke hus i Makedonia ble også knust som følge av eksplosjonen, ifølge en polititalsmann. Etter den første, kraftige eksplosjonen fortsatte mindre sprengladninger å detonere på området i minst to timer. Spesialstyrker fra den albanske hæren skal ha blitt satt inn i forsøkene på å redde arbeidere fra området der eksplosjonen skjedde. Flere tusen granater ble spredt over store områder av eksplosjonen og flere av dem var fremdeles ueksplodert, noe som vanskeliggjorde redningsarbeidet.

Skader

Den albanske helseministeren, Nard Ndoka, sa at minst 155 personer var skadd, flesteparten av disse var sivile. En lokal journalist, Altin Kodra, sa at så mange som 260 personer var hardt skadd av eksplosjonen. Albanske myndigheter savnet også tre grupper på 21 personer som arbeidet med destrueringen.
Albanias internasjonale flyplass ligger i nærheten av basen, og eksplosjonen førte til materielle skader både på flyplassen og på nærliggende bygninger i området. Flere flyginger inn og ut måtte innstilles som følge av ulykken. Hus og bygninger som var over 500 meter unna eksplosjonene ble ødelagt. I landsbyen Gerdec, like ved militærbasen, ble mange hustak blåst av, og enkelte hus er redusert ned til bare grunnmuren. Så mange som 300 hus ble fullstendig ødelagt.
Redningsarbeidere klarte dog å redde 25 sivile som hadde søkt tilflukt i en bunker fra den albanske kommunist-æraen.

Etterforsking

Den albanske statsministeren, Sali Berisha, beordret landet sjefs-aktorat om å overse etterforskingen av eksplosjonene.
Nangbeto vannkraftverk

Nangbeto vannkraftverk er det største vannkraftverket i Benin. Anlegget ble påbegynt omkring 1980 og stod ferdig i 1987, og yter 66 MW fordelt på 2 x 33 MW kaplanturbiner. Teknologien er tysk og anlegget er statlig.
Kommunal vei 1040 (Hordaland)

Kommunal vei 1040 (Kv1040) i Hordaland går mellom Hellvik og Herøysundet i Kvinnherad kommune. Veien er 1,4 km lang.
Den 650 m lange strekningen mellom Herøysundet og Hellvik var tidligere fylkesvei 46, men har blitt del av den kommunale veien.
Natt

Natt er tiden når et område vender vekk fra solen slik at det er mørkt. Det er alltid natt på noe mindre enn halvparten av jorden. (Atmosfæren krummer sollyset, slik at solen er synlig selv om den egentlig står noe under horisonten.) Nær polområdene kan en natt vare over mangfoldige døgn omkring vintersolverv.
Natt defineres i luftfarten som det tidsrom hvor solen står mer enn 6 grader under horisonten. Natten avløser kveld og blir avløst av morgen.
Meteorologisk institutt definerer «natt» som perioden mellom midnatt (kl. 0.00) og kl. 6.00.
Ipochiromima

Levevis

Larvene lever i død ved.

Utbredelse

Arten er beskrevet fra Sikkim.
Ahmed Duzlu

Ahmed Duzlu, også skrevet Ahmed Tuzlu, (født i Tuz Khurmatu, Irak) er en irakturkmensk folkemusiker, og sønn av sangeren Hamit Duzlu. Duzlu representerte Irak i Tyrkvisjonens sangkonkurranse i 2013 med melodien «Kerkük'ten yola çıkak» og i 2014 med «Chal kalbini». Duzlu representerte kirkukturkmenere i musikkfestivalen Türkçevizyon i 2014 med melodien «Kalenin dibinde».
Nordjobb

Nordjobb er et nordisk arbeidsmarkedsprogram som har vært i drift siden 1985. Programmet eies av Foreningene Nordens Forbund (FNF), og finansieres av Nordisk ministerråd, nasjonale departementer og myndigheter, samt til en viss grad gjennom prosjektpenger. Det koordineres fra det nordiske sekretariatet i København, men Nordjobb har virksomhet i alle de nordiske landene, Danmark, Finland, Island, Norge og Sverige, samt i de selvstyrte områdene Færøyene, Grønland og Åland.
Nordjobb drives ikke på profittbasis og er upolitisk. Hvert år formidles mellom 700 og 800 sommerjobber til nordiske og europeiske ungdommer mellom 18 og 30 år. Nordjobbs grunnkonsept er å formidle arbeid, bolig og kultur- og fritidsprogram til deltagerne. Siden starten i 1985 har mer enn 25 000 ungdommer fått sommerjobb gjennom Nordjobb.

Formål

Nordjobs formål er å øke mobiliteten på det nordiske arbeidsmarkedet, samt å bidra til å styrke det nordiske arbeidsmarkedet. Et særskilt fokusområdet er å motvirke ungdomsarbeidsledighet i Norden. I tillegg til dette arbeidet Nordjobb for å øke kunnskapen om Norden, nordisk språk og -kultur hos deltagerne.
Monster Media

Monster  er et norsk produksjonskonsern som produserer film, reklamefilm og TV-program. Det ble grunnlagt av Olav Øen, Trond Kvernstrøm og Edward Dreyer på slutten av 2001 og var aktive i markedet fra begynnelsen av 2002. Konsernet består i tillegg til morselskapet av datterselskapene Monster Entertainment, Monster Scripted og Monster Format som står for selve produksjonen innen hver sine områder. 
Monster produserer programmer for norske TV-kanaler, og er blant annet ansvarlig for Gullruten, 4 stjerners middag, Skal vi danse og Hvem tror du at du er?.
Sammen med Finlands største produksjonsselskap, Varesvuo Group, det danske produksjonsselskapet Gong og det private investeringsselskapet Cap-Man etablerte Monster i 2008 Nice, et nytt nordisk produksjonshus innen TV, film og reklame. Cap-Man var majoritetseier i selskapet, men i 2013 ble MTG, som også eier TV3 og produksjonsselskapet Strix, majoritetseier i selskapet.
Hasselgrenmøll

Utseende

En liten (vingespenn 8-11 millimeter), brokete møll. Antennene er trådformede og nesten tre fjerdedeler så lange som forvingene, mørkfargete men kremhvite ved roten. Hodet er kledt med brunhvite, hårlignende skjell, forkroppen er lysbrun med lysere skuldre. Forvingen er avlangt oval, grunnfargen er hvit med brunoransje felter. Forkanten er for det meste brunsvart, og det er en trekantet, mørk flekk ved bakkanten, i tillegg noen diffuse, mørke flekker i vingespissen og spredte, mørke skjell over resten av vingen. Bakvingen er mørkgrå med grå hårfrynser. Beina har ganske lange, grå hår.

Levevis

Arten forekommer i åpen løvskog og hasselkratt. Larven lever på soppangrepet, død ved, gjerne på døde greiner av hassel eller osp, den er også funnet på istervier. Den omgir seg med et spindelvevsaktig silkespinn. De voksne sommerfuglene flyr om natten fra juni til august.

Utbredelse

Denne sjeldne arten har en bemerkelsesverdig utbredelse i og med at den er kjent fra Danmark, Sverige og Norge og i tillegg bare fra Sicilia. Den er ingen steder vanlig. I Norge er det kjent funn fra kysten av Telemark, Aust-Agder og Vest-Agder. Arten ble vurdert som Sårbar (VU) på den norske rødlisten fra 2015.
Nonneseter kloster (Oslo)

Nonneseter kloster i Oslo var et kloster i Oslo i middelalderen. Klosteret var et benediktinerkloster for nonner og var viet til den hellige Maria. Det ble antakelig anlagt en gang før 1150. Klosterlevningene finnes i grunnen under eiendommene Schweigaards gate 55 og Grønlandsleiret 73.

Levninger

Det er i dag ingen synlige ruiner etter klosteret, men da Schweigaards gate ble opparbeidet i 1879, kom det frem et hjørne av en steinbygning som kan ha vært klosterkirken. Store deler av kirken kan ha blitt fjernet da Schweigaards gate 50 ble bygget i 1887. Murfunn, sammen med skjelettfunn som er gjort i området, antyder hvor klosteret kan ha ligget og hvor det fremdeles vil være mulig å påvise bygningsrester.

Historie

Klosteret er omtalt for første gang i 1161, hos Snorre. I Håkon Herdebreis saga i Heimskringla refererer Snorre til klosteret når han beskriver oppstillingen til fylkingene under slaget ved Ekeberg, der kong Inge Krokrygg ble drept av mennene til motstanderen og nevøen Håkon Herdebrei. 
Klosteret var en stor landeier, og eide hele 272 gårder på Østlandet, blant annet storgården Aker med Akershagen. Aker gård ble gitt til klosteret av Oslobiskopen Helge i 1182. 
Selve klosteret kan ha eksistert en tid etter reformasjonen, men klostergodset ble konfiskert i 1547 og forlent til Akershus festning. Etterhvert forfalt anlegget. I 1616 ble klosterkirken revet kirkemuren brukt som steinbrudd for byens nye rådhus.

Kulturminne

Nonneseter kloster er et kulturminne og har nummer 32214 i Riksantikvarens kulturminnebase.

I fiksjon

Klosteret er kjent fra litteraturen som stedet der Sigrid Undset plasserte den unge Kristin Lavransdatter i det første bindet Kransen i trilogien om Kristin, og fra filmatiseringen av boken fra 1995.
West Kameng (distrikt)

Demografi

Ved folketellingen i 2011 var det 87 013 innbyggere i distriktet, mot 74 599 i 2001. Den urbane befolkningen utgjør 21,10 % av befolkningen.
Barn i alderen 0 til 6 år utgjorde 13,11 % i 2011 mot 16,85 % i 2001. Antallet jenter i den alderen per tusen gutter er 965 i 2011 mot 955 i 2001.